A Tanács 67/227/EGK első irányelve

(1967. április 11.)

a tagállamok forgalmi adókra vonatkozó jogszabályainak összehangolásáról

AZ EURÓPAI GAZDASÁGI KÖZÖSSÉG TANÁCSA,

tekintettel az Európai Gazdasági Közösséget létrehozó szerződésre és különösen annak 99. és 100. cikkére,

tekintettel a Bizottság javaslatára,

tekintettel az Európai Parlament véleményére,

tekintettel a Gazdasági és Szociális Bizottság véleményére,

mivel a Szerződés fő célja, hogy egy gazdasági unió keretében olyan közös piacot hozzon létre, amelyen belül egészséges verseny van, és amelynek jellemzői hasonlóak egy hazai piac jellemzőihez;

mivel e cél megvalósításának előfeltétele a forgalmi adókra vonatkozó már meglevő olyan jogszabályok előzetes alkalmazása a tagállamokban, amelyek nem torzítják a verseny feltételeit, és nem akadályozzák az áruk és a szolgáltatások szabad mozgását a közös piacon belül;

mivel a jelenleg hatályban lévő jogszabályok nem felelnek meg e feltételeknek; mivel emiatt a közös piac érdekében áll, hogy elérje a forgalmi adókra vonatkozó jogszabályok összehangolását, ami által amennyire csak lehetséges kiküszöböli a verseny feltételeit akár nemzeti, akár közösségi szinten esetleg torzító tényezőket, valamint érdekében áll, hogy ezt követően lehetővé tegye a tagállamok közötti kereskedelemben a behozatal megadóztatásának eltörlését és a kivitel adómentességét;

mivel az elkészült tanulmányok figyelembevételével nyilvánvalóvá vált, hogy egy ilyen összehangolásnak a halmozott többfázisú adók megszüntetését, valamint a közös hozzáadottértékadó-rendszer összes tagállam által történő elfogadását kell eredményeznie;

mivel a hozzáadottértékadó-rendszer a legmagasabb szintű egyszerűséget és semlegességet valósítja meg, amennyiben az adót a lehető legáltalánosabb módon vetik ki, és amennyiben alkalmazási területe kiterjed a termelés és a forgalmazás, valamint a szolgáltatások nyújtásának minden szakaszára; mivel emiatt a közös piacnak és a tagállamoknak érdekében áll elfogadni a kiskereskedelemre is érvényes közös rendszert;

mivel ezen adónak kiskereskedelemben történő alkalmazása azonban néhány tagállamban gyakorlati és politikai nehézségekbe ütközhet; mivel emiatt előzetes konzultációt követően a tagállamok számára engedélyezni kell azt, hogy a közös rendszert csak a nagykereskedelemi szakaszig bezárólag alkalmazzák, és adott esetben egy külön kiegészítő adót alkalmazzanak a kiskereskedelmi vagy az azt megelőző szakaszban;

mivel szakaszonként szükséges eljárni, ugyanis a forgalmi adók összehangolása a tagállamokban az adórendszer alapvető változtatásaihoz fog vezetni, és költségvetési, gazdasági és szociális területen is észrevehető következményekkel fog járni;

mivel a tagállamok többségében hatályban lévő halmozott többfázisú adórendszernek a közös hozzáadottértékadó-rendszerrel való felváltása a verseny semlegességét fogja eredményezni még akkor is, ha az adómértékek és adómentességek egyidejű összehangolása elmarad, amennyiben mindegyik országban, akármilyen hosszú is a termelési és értékesítési lánc, a hasonló árukon ugyanakkora az adóteher, valamint amennyiben a nemzetközi kereskedelemben az áruk adóterheinek összege ismert, annak érdekében, hogy ezen összeg pontos kiegyenlítéseit biztosítani lehessen; mivel emiatt első lépésként intézkedni kell a közös hozzáadottértékadó-rendszer valamennyi tagállam által történő elfogadásáról, anélkül hogy ezzel egyidejűleg összehangolnák az adómértékeket és az adómentességeket;

mivel jelenleg nem lehet előre látni azt, hogy a tagállamok közötti kereskedelemben a forgalmi adók összehangolása hogyan és milyen időtartam alatt érheti el a behozatal megadóztatásának eltörlésére és a kivitel adómentességére vonatkozó célt; mivel emiatt kívánatos, hogy a második szakaszt és az e szakaszra vonatkozóan meghozandó intézkedéseket később, a Bizottság által a Tanácsnak készített javaslat alapján határozzák meg,

ELFOGADTA EZT AZ IRÁNYELVET:

1. cikk

A tagállamok a jelenlegi forgalmiadó-rendszerüket a 2. cikkben meghatározott közös hozzáadottértékadó-rendszerrel váltják fel.

Az e változtatásra vonatkozó jogszabályokat minden tagállamban a lehető leggyorsabban életbe kell léptetni annak érdekében, hogy ezek a konjuktúra összes körülményei figyelembevételével az illető tagállam által meghatározandó időpontban, legkésőbb azonban 1970. január 1-jén hatályba léphessenek.

E jogszabályok hatályba lépését követően a tagállam nem tarthat fenn és nem vezethet be semmilyen intézkedést a tagállamok közötti kereskedelemben a behozatalhoz vagy kivitelhez kötődő forgalmi adók átalányösszegben való kiegyenlítésére.

2. cikk

A közös hozzáadottértékadó-rendszer alapelve magában foglalja egy általános fogyasztási adónak az árukra és szolgáltatásokra történő alkalmazását, amely adó az áruk és a szolgáltatások árával pontosan arányban van, függetlenül azon ügyletek számától, amelyek a termelési és a forgalmazási folyamat során az adó felszámítási szakaszát megelőzően játszódnak le.

A hozzáadottérték-adót minden ügylet esetében az áruk vagy szolgáltatások ára alapján, az adott árukra vagy szolgáltatásokra érvényes adómérték szerint kell kiszámítani, és a különböző költségelemek által közvetlenül viselt hozzáadottértékadó-összeg levonását követően kell felszámítani.

A közös hozzáadottértékadó-rendszert a kiskereskedelmi szakasszal bezárólag kell alkalmazni.

Azonban a tagállamok közötti kereskedelemben a behozatal megadóztatásának eltörléséig és a kivitel adómentességéig, az 5. cikkben említett konzultációra is figyelemmel, a tagállamok csak a nagykereskedelmi szakaszig bezárólag alkalmazhatják e rendszert, és adott esetben a kiskereskedelmi vagy az azt megelőző szakaszban egy külön kiegészítő adót alkalmazhatnak.

3. cikk

A Bizottság javaslata alapján a Tanács kiad egy második, a közös hozzáadottértékadó-rendszer szerkezetére és alkalmazási eljárására vonatkozó irányelvet.

4. cikk

Annak érdekében, hogy a Tanács megvitathassa, és ha lehetséges, az átmeneti időszak lejárta előtt határozatokat hozhasson, a Bizottság 1968 vége előtt javaslatokat nyújt be a Tanácsnak arról, hogy a forgalmi adók összehangolása által hogyan és milyen időszak alatt érhető el a tagállamok közötti kereskedelemben a behozatal megadóztatásának eltörlése és a kivitel adómentessége úgy, hogy közben ezen adók semlegessége az áruk vagy a szolgáltatások eredete tekintetében biztosított legyen.

Ezen összefüggésben különös figyelmet kell fordítani a közvetlen és a közvetett adók kapcsolatára, amely különbözik az egyes tagállamokban; az adórendszerbeli változtatásnak a tagállamok adó- és költségvetési politikájára gyakorolt hatásaira; valamint azon hatásra, amelyet az adórendszerek a Közösségben a verseny feltételeire és a szociális körülményekre gyakorolnak.

5. cikk

Amennyiben egy tagállam a 2. cikk (4) bekezdésében foglalt lehetőséggel élni kíván, akkor a Szerződés 102. cikke értelmében erről kellő időben értesíti a Bizottságot.

6. cikk

Ennek az irányelvnek a tagállamok a címzettjei.

Kelt Brüsszelben, 1967. április 11-én.

a Tanács részéről

az elnök

R. Van Elslande

--------------------------------------------------